KOMMISSIONENS FORORDNING (EF) Nr. 1477/1999

af 6. juli 1999

om ændring af forordning (EØF) nr. 3220/90 om betingelserne for anvendelse af visse ønologiske fremgangsmåder, der er fastsat i Rådets forordning (EØF) nr. 822/87

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin(1), senest ændret ved forordning (EF) nr. 1627/98(2), særlig artikel 15, stk. 6, og

ud fra følgende betragtninger:

(1) Ved Kommissionens forordning (EØF) nr. 3220/90(3), senest ændret ved forordning (EF) nr. 2053/97(4), fastsættes der betingelser for anvendelse af visse ønologiske fremgangsmåder, der er fastsat i forordning (EØF) nr. 822/87; betingelserne for anvendelse af urease, der er fastsat i forordning (EØF) nr. 822/87, bør indsættes i førstnævnte forordning; denne behandling bør begrænses til vin, hvis urinstofindhold kan føre til et for stort indhold af ethylcarbamat ved modningen;

(2) Den Videnskabelig Komité for Levnedsmidler er blevet hørt om de bestemmelser, der kan påvirke folkesundheden;

(3) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I forordning (EØF) nr. 3220/90 foretages følgende ændringer:

1) I artikel 1 indsættes som stk. 5: "5. Anvendelse af urease for at nedsætte urinstofindholdet i vin som fastsat i punkt 4, litra c), i bilag VI til forordning (EØF) nr. 822/87 er kun tilladt, hvis den er i overensstemmelse med bilag V til nærværende forordning."

2) Bilaget til denne forordning indsættes som bilag V.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. juli 1999.

På Kommissionens vegne

Franz FISCHLER

Medlem af Kommissionen

(1) EFT L 84 af 27.3.1987, s. 1.

(2) EFT L 210 af 28.7.1998, s. 8.

(3) EFT L 308 af 8.11.1990, s. 22.

(4) EFT L 287 af 21.10.1997, s. 15.

BILAG

"BILAG V

Bestemmelser for urease

1. International kode for urease: EC nr. 3-5-1-5, CAS No: 9002-13-5.

2. Aktivitet: urease (aktiv i surt miljø) nedbryder urinstof til ammoniak og kuldioxid. Aktiviteten er mindst 5 enheder/mg, hvor 1 enhed defineres som den enzymmængde, der frigør 1 μmol ΝΗ3 pr. minut ved 37 °C ved en urinstofkoncentration på 5 g/l (pH4).

3. Oprindelse: Lactobacillus fermentum

4. Anvendelsesområde: nedbrydning af urinstof i vin, som skal modnes i længere tid, hvis den oprindelige urinstofkoncentration er over 1 mg/l.

5. Maksimumsdosis: 75 mg enzympræparat pr. liter behandlet vin med højst 375 ureaseenheder pr. liter vin. Ved behandlingens slutning skal enhver resterende enzymaktivitet fjernes ved filtrering af vinen (porediameter under 1 μm).

6. Specifikationer for kemisk og mikrobiologisk renhed

>TABELPOSITION>

Urease til behandling af vin skal produceres på tilsvarende betingelser som den urease, som Den Videnskabelige Komité for Levnedsmidler afgav udtalelse om den 10. december 1998."